## Odluka o donošenju Programa obnove i saniranja posljedica katastrofe na području Vukovarsko-srijemske županije - komunalni javni radovi i pomoć poslodavcima

### NN 84/2014 (14.7.2014.), Odluka o donošenju Programa obnove i saniranja posljedica katastrofe na području Vukovarsko-srijemske županije - komunalni javni radovi i pomoć poslodavcima

VLADA REPUBLIKE HRVATSKE

1674

Na temelju članka 2. stavka 1. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014), te članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 10. srpnja 2014. godine donijela

ODLUKU

O DONOŠENJU PROGRAMA OBNOVE I SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE – KOMUNALNI JAVNI RADOVI I POMOĆ POSLODAVCIMA

I.

Donosi se Program obnove i saniranja posljedica katastrofe na području Vukovarsko-srijemske županije – komunalni javni radovi i pomoć poslodavcima (u daljnjem tekstu: Program).

Program je sastavni dio ove Odluke.

II.

Financijska sredstva za mjeru Komunalni javni rad – otklanjanje posljedica elementarne nepogode izazvane poplavama, osigurana su u Državnom proračunu Republike Hrvatske za 2014. godinu u Razdjelu 086 – Ministarstvo rada i mirovinskoga sustava, Glavi 08625 – Hrvatski zavod za zapošljavanje, na Aktivnosti A689023 – Aktivna politika zapošljavanja.

Financijska sredstva za mjeru Pomoć poslodavcima i samostalnim obveznicima plaćanja doprinosa na područjima zahvaćenim poplavama, osigurana su u Državnom proračunu Republike Hrvatske za 2014. godinu prema Odluci Vlade Republike Hrvatske o pomoći poslodavcima i samostalnim obveznicima plaćanja doprinosa na područjima zahvaćenim poplavama (»Narodne novine«, broj 72/2014) i preraspodijelit će se unutar Razdjela 025 – Ministarstvo financija, Glave 02515 – Porezna uprava.

III.

Zadužuju se Ministarstvo rada i mirovinskoga sustava i Hrvatski zavod za zapošljavanje za provedbu Programa.

IV.

Zadužuje se Ministarstvo rada i mirovinskoga sustava da Vladi Republike Hrvatske dostavi izvješće o provedbi Programa.

V.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/266

Urbroj: 50301-04/04-14-2

Zagreb, 10. srpnja 2014.

Predsjednik

Zoran Milanović, v. r.

PROGRAM OBNOVE I SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE – KOMUNALNI JAVNI RADOVI I POMOĆ POSLODAVCIMA

Predmet Programa

Ovim Programom se, u skladu s odredbom članka 51. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014) – u daljnjem tekstu: Zakon, utvrđuju mjere usmjerene pomoći i normalizaciji života i rada na poplavom ugroženim područjima.

U skladu s tim, Hrvatski zavod za zapošljavanje, kao provedbeno tijelo Ministarstva rada i mirovinskoga sustava, provodi mjeru komunalni javni rad namijenjen zapošljavanju nezaposlenih osoba s poplavljenih područja u javnim radovima sa svrhom otklanjanja posljedica elementarne nepogode.

Također, Vlada Republike Hrvatske je dana 11. lipnja 2014. godine donijela Odluku o pomoći poslodavcima i samostalnim obveznicima plaćanja doprinosa na područjima zahvaćenim poplavama (»Narodne novine«, broj 72/2014), prema kojoj je Hrvatski zavod za zapošljavanje zadužen za operativnu provedbu u svrhu očuvanja radnih mjesta do stabilizacije situacije i stvaranja uvjeta za normalan rad na navedenim područjima.

1. Komunalni javni rad – otklanjanje posljedica elementarne nepogode izazvane poplavama

Područje provedbe mjere:

Vukovarsko-srijemska županija

Analiza zatečenog stanja i nastale štete:

Uslijed katastrofe izazvane poplavama na području Vukovarsko-srijemske županije nastale su znatne štete, a veliki dio stanovništva mjesta pogođenih poplavom je raseljen. S obzirom da su nezaposlene osobe u nepovoljnom položaju u društvu, a u nastalim uvjetima im je situacija još više otežana, provedbom ove mjere želi se omogućiti njihovo zapošljavanje uz istovremeno provođenje aktivnosti koje će dovesti do ubrzanog i olakšanog povratka u domove, odnosno što bržu integraciju lokalnog stanovništva.

Cilj:

Uklanjanje posljedica poplave zapošljavanjem, odnosno radnim angažmanom domicilnog stanovništva. Djelovanje na njihovo socijalno i ekonomsko osnaženje osiguranjem privremenih redovitih primanja temeljem radnog odnosa kojim se izbjegavaju instituti socijalne pomoći, depresija i drugi negativni čimbenici na osobnoj i društvenoj razini.

Način i opseg provedbe mjere te kriteriji za provedbu:

Jedinicama lokalne uprave pogođene elementarnom nepogodom – poplavom i drugim ustanovama i institucijama koje djeluju na tom području, omogućeno je zapošljavanje nezaposlenih osoba prijavljenih u evidenciju nezaposlenih osoba s prebivalištem na ugroženim područjima na komunalnim javnim radovima na sanaciji terena i otklanjanju posljedica poplava.

Osobe će raditi na poslovima čišćenja područja, uklanjanja dijelova srušenih građevina, naplavina, smeća, mulja, sanacije i čišćenja cesta, kanala, kuća i sl., te podrške organizaciji života u nastalim uvjetima poput poslova u distribucijskim centrima Hrvatskog Crvenog križa, radu na distribuciji potrepština, radu u kuhinji na pripremi hrane i distribuciji hrane, te pružanje psihosocijalne podrške osobama.

Korisnici:

Jedinice lokalne uprave pogođene elementarnom nepogodom, odnosno poplavom, Hrvatske vode, Hrvatske šume, Hrvatski Crveni križ, vatrogasne zajednice i druge ustanove i institucije koji su nositelji javnog rada, te nezaposlene osobe prijavljene u evidenciju Hrvatskog zavoda za zapošljavanje koji su zaposleni putem javnog rada.

Nadležno tijelo za koordinaciju i nositelj izvršenja:

Ministarstvo rada i mirovinskoga sustava, Hrvatski zavod za zapošljavanje.

Rok provedbe mjere:

Do 31. prosinca 2014. godine.

Trajanje subvencije:

3 mjeseca.

Visina subvencije:

100% troška minimalne plaće uvećane za propisana davanja (3.536,64 kuna mjesečno).

Kontrola provedbe mjere:

– redovita kontrola dokumentacije iz koje je vidljiva isplata plaće i uplata doprinosa

– kontrola na licu mjesta.

Procjena potrebnih financijskih sredstava i izvori financiranja:

– 12.870.000,00 kuna, pozicija u državnom proračunu A689023 – Aktivna politika zapošljavanja.

2. Pomoć poslodavcima i samostalnim obveznicima plaćanja doprinosa na područjima zahvaćenim poplavama

Područje provedbe mjere:

Područje Općine Gunja, područje Općine Drenovci za naselja Đurići, Posavski Podgajci, Račinovci i Rajevo Selo, te područje Općine Vrbanja za naselje Strošinci.

Analiza zatečenog stanja i nastale štete:

Prema podacima Porezne uprave Vukovar na poplavljenim područjima (područje Općine Gunja, područje Općine Drenovci za naselja Đurići, Posavski Podgajci, Račinovci i Rajevo Selo, te područje Općine Vrbanja za naselje Strošinci) registrirano je 43 pravnih osoba, 72 obrta, 95 obiteljskih poljoprivrednih gospodarstava koji obavljaju samostalnu djelatnost i 120 fizičkih osoba koji su obvezne sami za sebe plaćati doprinose. S obzirom da su poslovni i gospodarski prostori, odnosno resursi u cijelosti devastirani i nisu u svojoj funkciji, procjena je da je potrebno najmanje 6 mjeseci do uspostave rada u prijašnjem opsegu. S ciljem očuvanja radnih mjesta u navedenom periodu, a i zadržavanja stanovništva u mjestima rada i prebivališta, poslodavcima i samostalnim obveznicima plaćanja doprinosa potrebna je pomoć u preuzimanju troška rada radnika kako bi se spriječili daljnji negativni trendovi u gospodarstvu izazvani ovom katastrofom, spriječio ulazak osoba u dugotrajnu nezaposlenost, te zadržala njihova ekonomska neovisnost.

Cilj:

Dodjela financijske pomoći poslodavcima i samostalnim obveznicima uplate doprinosa na poplavljenim područjima u svrhu očuvanja radnih mjesta u vremenu kada im je privremeno onemogućen rad, tj. očuvanje radnih mjesta, do 31. prosinca 2014. godine.

Način i opseg provedbe mjere te kriteriji za provedbu

Odluka o pomoći poslodavcima i samostalnim obveznicima plaćanja doprinosa na područjima zahvaćenim poplavama omogućava poslodavcima i samostalnim obveznicima plaćanja doprinosa na području Općine Gunja, području Općine Drenovci za naselja Đurići, Posavski Podgajci, Račinovci i Rajevo Selo, te području Općine Vrbanja za naselje Strošinci, isplatu financijske pomoći u visini minimalne plaće, odnosno podmirenje mjesečne obveze doprinosa za samostalne obveznike plaćanja doprinosa u punom iznosu prema propisanoj osnovici od mjeseca svibnja 2014. godine, te mjesečnu isplata novčanih naknada samostalnim obveznicima plaćanja doprinosa u iznosu od 2.400,00 kuna.

Financijska pomoć će se isplaćivati za 43 pravne osobe, 72 obrta, 95 obiteljskih poljoprivrednih gospodarstava koja obavljaju samostalnu djelatnost i 120 fizičkih osoba koji su obvezne sami za sebe plaćati doprinose, te koji su temeljem radnog odnosa u mjesecu svibnju bili prijavljeni u obveznim osiguranjima, odnosno obveznike plaćanja doprinosa u punom iznosu prema propisanoj osnovici.

Korisnici:

– poslodavci koji na područjima zahvaćenim poplavama imaju sjedište ili prebivalište, odnosno zapošljavaju radnike u poslovnim jedinicama i/ili proizvodim pogonima na tim područjima, osim poslodavaca koji se financiraju iz sredstava državnog, županijskog ili općinskog proračuna ili su u pretežitom vlasništvu Republike Hrvatske, odnosno jedinica lokalne i područne (regionalne) samouprave, za sve pripadajuće radnike koji rade na područjima navedenim Odluci o pomoći poslodavcima i samostalnim obveznicima plaćanja doprinosa na područjima zahvaćenim poplavama, koji su temeljem radnog odnosa u mjesecu svibnju 2014. godine i nadalje bili prijavljeni u obveznim osiguranjima i raspoloživi su za rad (ukoliko se radnici ne odazovu pozivu poslodavca za rad na poplavljenim područjima, za te radnike neće biti financirana plaća). Pravo na pomoć imaju i poslodavci koji se nalaze u tri djelomično poplavljena naselja, a pretrpjeli su neizravnu štetu uslijed poplava;

– samostalni obveznici plaćanja doprinosa koji imaju prebivalište i žive na područjima navedenim u Odluci o pomoći poslodavcima i samostalnim obveznicima plaćanja doprinosa na područjima zahvaćenim poplavama, te su istovremeno osigurani u obveznom mirovinskom i/ili obveznom zdravstvenom osiguranju, a sami su obveznici doprinosa i obveznici plaćanja doprinosa za svoje osobno osiguranje sukladno odredbama Zakona o doprinosima.

Nadležno tijelo za koordinaciju i nositelj izvršenja:

Ministarstvo rada i mirovinskoga sustava, Hrvatski zavod za zapošljavanje,

Ministarstvo financija – Porezna uprava.

Rok provedbe mjere:

Do 31. prosinca 2014. godine.

Iznos financijske pomoći:

– mjesečna isplata poslodavcima u iznosu minimalne plaće za 2014. godinu, određene sukladno odredbama Zakona o minimalnoj plaći, uvećana za javna davanja na plaću, a za sve pripadajuće radnike koji rade na područjima navedenim u točki II. Odluke o pomoći poslodavcima i samostalnim obveznicima plaćanja doprinosa na područjima zahvaćenim poplavama, koji su temeljem radnog odnosa u mjesecu svibnju 2014. godine i nadalje bili prijavljeni u obveznim osiguranjima;

– podmirenje mjesečne obveze doprinosa za samostalne obveznike plaćanja doprinosa u punom iznosu prema propisanoj osnovici od mjeseca svibnja 2014. godine, te mjesečna isplata novčanih naknada samostalnim obveznicima plaćanja doprinosa u iznosu od 2.400,00 kuna.

Kontrola provedbe mjere:

– mjesečna razmjena podataka s Poreznom upravom Ministarstva financija, Hrvatskim zavodom za zdravstveno osiguranje te Hrvatskim zavodom za mirovinsko osiguranje.

– kontrola na licu mjesta.

Procjena potrebnih financijskih sredstava i izvori financiranja:

– 13.337.700,00 kuna – prema Odluci o pomoći poslodavcima i samostalnim obveznicima plaćanja doprinosa na područjima zahvaćenim poplavama Hrvatski zavod za zapošljavanje zadužen je za operativnu provedbe Odluke, a sredstva za provedbu osigurava Ministarstvo financija.

84 14.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije - komunalni javni radovi i pomoć poslodavcima

84 14.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije - komunalni javni radovi i pomoć poslodavcima

Odluka, NN 84/2014-1674